AIŠKINAMASIS RAŠTAS

Dėl viešosios keleivių pervežimo Molėtų rajono savivaldybės vietiniais maršrutais paslaugos teikimo ir nuostolių kompensavimo vidaus sandorio pagrindu

1. Parengto tarybos sprendimo projekto tikslai ir uždaviniai:

Tikslas – pavesti uždarajai akcinei bendrovei Molėtų autobusų parkui nuo 2023 m. vasario 5 d. 3 (tris) metus vidaus sandorio pagrindu teikti viešąją keleivių pervežimo Molėtų rajono savivaldybės vietiniais maršrutais paslaugą.

1. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

1. Laukiami rezultatai:

Priimtas sprendimas sudarys galimybę Savivaldybei įgyvendinti savivaldybės savarankiškąją funkciją - keleivių vežimo vietiniais maršrutais organizavimą ir užtikrinti viešosios keleivių pervežimo Molėtų rajono savivaldybės vietiniais maršrutais paslaugos teikimą.

1. Lėšų poreikis ir jų šaltiniai:

Lėšų poreikis iš savivaldybės biudžeto - 1261275,08 Eur su PVM 3 metų sutarčiai.

1. Kiti sprendimui priimti reikalingi pagrindimai, skaičiavimai ar paaiškinimai.

Molėtų rajono savivaldybė (toliau – Savivaldybė) vykdo LR Vietos savivaldos įstatymo 6 str. 33 d. nustatytą savarankiškąją funkciją - keleivių vežimo vietiniais maršrutais organizavimas, lengvatinio keleivių vežimo kompensacijų skaičiavimas ir mokėjimas.

Lietuvos Respublikos kelių transporto kodekso 171 straipsnio 2 dalies 2 punktas reglamentuoja, kad savivaldybių institucijos vežėjus teikti viešąsias paslaugas pagal viešųjų paslaugų įsipareigojimus parenka tiesiogiai sudarydamos viešųjų paslaugų teikimo sutartį su vežėju, atitinkančiu Reglamento (EB) Nr. 1370/2007 5 straipsnyje nurodytus reikalavimus. Reglamento (EB) Nr. 1370/2007 5 straipsnio 2 dalis nustato, kad „vietos kompetentinga institucija gali nuspręsti viešąsias keleivinio transporto paslaugas teikti pati arba tiesiogiai sudaryti viešųjų paslaugų sutartis su teisiškai atskirtu subjektu, kurį vietos kompetentinga institucija, o institucijų grupės atveju – bent viena vietos kompetentinga institucija – kontroliuoja panašiai, kaip ji kontroliuoja savo padalinius“.

Lietuvos Respublikos viešųjų pirkimų įstatymo (toliau - VPĮ) 10 straipsnio 1 dalis reglamentuoja, kad VPĮ „reikalavimai netaikomi vidaus sandoriams, kuriuos perkančioji organizacija sudaro su kita perkančiąja organizacija, kai yra visos šios sąlygos kartu:

1) perkančioji organizacija kitą perkančiąją organizaciją kontroliuoja kaip savo pačios tarnybą ar struktūrinį padalinį, darydama lemiamą įtaką jos strateginiams tikslams ir reikšmingiems sprendimams, įskaitant sprendimus dėl: ilgalaikio turto investavimo, perleidimo, nuomos, įkeitimo, hipotekos; kitų ūkio subjektų akcijų įsigijimo arba perleidimo; teisės valdyti ūkio subjekto (subjektų) skyrius perdavimo. Savivaldybė valdo 100 proc. uždarosios akcinės bendrovės Molėtų autobusų parko (toliau – Bendrovė) akcijų.

2) per paskutinius 3 finansinius metus daugiau kaip 80 procentų kontroliuojamos perkančiosios organizacijos gautų vidutinių pajamų iš pirkimo–pardavimo sutarčių sudaro pajamos, gautos iš sutarčių, sudarytų su kontroliuojančia perkančiąja organizacija ar su juridiniais asmenimis, kuriuos kontroliuoja ta perkančioji organizacija, ir skirtų jos (jų) poreikiams tenkinti ar funkcijoms atlikti. Paskutinius 3 finansinius metus Bendrovės gautų vidutinių pajamų iš pirkimo–pardavimo sutarčių sudaro pajamos, gautos iš sutarčių, sudarytų su Savivaldybės įstaigomis, ir skirtų jų poreikiams tenkinti ar funkcijoms atlikti: 2020 m.- 85,24 procento; 2021 m. – 87,43 procento; 2022 m. – 88,52 procento.

3) kontroliuojamoje perkančiojoje organizacijoje nėra tiesioginio privataus kapitalo dalyvavimo. Bendrovėje nėra tiesioginio privataus kapitalo dalyvavimo.

VPĮ 10 str. 2 dalis reglamentuoja, kad vidaus sandoris gali būti sudaromas tik išimtiniu atveju, kai tenkinamos šio straipsnio 1 dalyje išdėstytos sąlygos ir kai:

1) perkant viešojo pirkimo būdu būtų neįmanoma užtikrinti paslaugos teikimo nepertraukiamumo, geros kokybės ir prieinamumo. Savivaldybė siekia užtikrinti paslaugos teikimo nepertraukiamumą ir prieinamumą visiems rajono gyventojams.

2) įsigyjamos viešosios paslaugos, administruojamos vadovaujantis Lietuvos Respublikos vietos savivaldos įstatymo 9 straipsnio 2 dalimi. Kadangi Savivaldybė valdo 100 proc. Bendrovės akcijų, gali pavesti viešosios paslaugos – keleivių vežimo teikimą jau įsteigtam viešųjų paslaugų teikėjui.

Siekdama sukurti sąlygas vidaus sandorių sudarymo priežiūrai, perkančioji organizacija:

1) tvirtindama einamaisiais kalendoriniais metais planuojamų atlikti pirkimų planus, juose pateikia informaciją apie planuojamus atlikti vidaus sandorius. Vidaus sandoris Molėtų rajono savivaldybės administracijos 2023 m. viešųjų pirkimų sistemoje nurodytas 245 eilute;

2) reikalauja iš tiekėjo, kad vykdant vidaus sandorius sąskaitos už įsigyjamas prekes, paslaugas ir darbus (toliau – sąskaitos faktūros) būtų teikiamos VPĮ 22 straipsnio 3 dalyje nustatyta tvarka, t. y. teikiamos naudojantis informacinės sistemos „E. sąskaita“ priemonėmis.

3) per 15 dienų nuo vidaus sandorio sudarymo ar nuo kiekvieno jo pakeitimo, bet ne vėliau kaip iki pirmojo mokėjimo pagal juos pradžios, Centrinėje viešųjų pirkimų informacinėje sistemoje Viešųjų pirkimų tarnybos nustatyta tvarka paskelbia sudarytą sutartį ir visus jos pakeitimus;

4) per 30 dienų nuo ataskaitinių kalendorinių metų pabaigos Viešųjų pirkimų tarnybai jos nustatyta tvarka pateikia visų per kalendorinius metus atliktų šiame straipsnyje nurodytų pirkimų ataskaitą.

Nustatyti reikalavimai taikomi visu vidaus sandorio galiojimo laikotarpiu.

\_\_\_\_\_\_\_\_\_\_\_\_\_\_\_\_\_\_\_\_